**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO „DĖL PAREIGINĖS ALGOS PASTOVIOSIOS DALIES KOEFICIENTŲ NUSTATYMO ŠVIETIMO ĮSTAIGŲ VADOVAMS“**

**1. Sprendimo projekto esmė, tikslai ir uždaviniai.**

Šiuo sprendimo projektu prašome nustatyti pareiginės algos pastoviosios dalies koeficientą tiems Klaipėdos miesto švietimo įstaigų vadovams, kuriems yra pasikeitę duomenys, lemiantys pareiginės algos pastoviosios dalies koeficiento dydį, kaip numatyta Lietuvos Respublikos valstybės ir savivaldybių įstaigų darbuotojų darbo apmokėjimo įstatyme (toliau – Darbo apmokėjimo įstatymas).

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas gavus įstaigų vadovų prašymus su informacija apie pasikeitusius duomenis ir įvertinus įstaigų vadovų pastoviosios dalies koeficiento dydžio atitikimą nustatytiems teisės aktams.

Vadovaujantis Darbo apmokėjimo įstatymo 5 priedu, įstaigos vadovo pareiginės algos apskaičiavimas priklauso nuo ikimokyklinių ar priešmokyklinių grupių pedagoginio darbo stažo, turimos vadybinės kvalifikacinės kategorijos ir kt. Darbo apmokėjimo įstatymo 5 priede pagal išvardintus kriterijus yra reglamentuotos ikimokyklinio ugdymo, bendrojo ugdymo, neformaliojo vaikų švietimo ir kitų švietimo įstaigų vadovų pareiginės algos pastoviosios dalies koeficientų ribos.

Nuo 2017 m. gruodžio 8 d. dviem švietimo įstaigos vadovams Klaipėdos miesto savivaldybės mero 2017 m. gruodžio 8 d. potvarkiu Nr. M3-116 „Dėl Klaipėdos miesto savivaldybės mokyklų vadovų atestacijos komisijos nutarimo patvirtinimo“ patvirtintos naujos kvalifikacinės kategorijos. Klaipėdos Simono Dacho progimnazijos direktorė Daiva Marozienė įgijo 1-ąją kvalifikacinę kategoriją ir Klaipėdos lopšelio-darželio „Pumpurėlis“ direktorė Daiva Vilkė įgijo 2-ąją kvalifikacinę kategoriją. Atsižvelgiant į direktorių prašymus, turi būti perskaičiuoti ir pakeisti pareiginės algos koeficientai.

**3. Kokių rezultatų laukiama.**

Pasikeitus įstaigos vadovų kvalifikacinei kategorijai, pagal Darbo apmokėjimo įstatymo 5 priede reglamentuotas nuostatas bus nustatyti švietimo įstaigų vadovų tarnybiniai atlyginimai.

**4. Sprendimo projekto rengimo metu gauti specialistų vertinimai.**

Nėra

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra

**6. Lėšų poreikis sprendimo įgyvendinimui.**

Dėl Klaipėdos Simono Dacho progimnazijos vadovo atlyginimo perskaičiavimo papildomų lėšų nereikia, nes atlyginimas yra mokamas iš specialiosios tikslinės dotacijos mokinio krepšeliui finansuoti. Klaipėdos lopšelio-darželio „Pumpurėlis“ direktorės pareiginės algos pastoviosios dalies didėjimui reikalingas lėšų poreikis metams 2766,60 Eur (su socialinio draudimo įmokomis – 3609,86 Eur).

**7. Galimos teigiamos ar neigiamos sprendimo priėmimo pasekmės.**

Šiuo sprendimo projektu įstaigų vadovams bus nustatyti tarnybinio atlyginimo pastoviosios dalies koeficientai pagal Darbo apmokėjimo įstatymo 5 priede reglamentuotas nuostatas ir siekiant atitikimo nustatytiems teisės aktams.

PRIDEDAMA:

1. Klaipėdos lopšelio-darželio „Pumpurėlis“ direktorės D. Vilkės 2017-12-12 prašymo Nr. P24-76 „Dėl tarnybinio atlyginimo koeficiento nustatymo“ kopija, 1 lapas.

2. Klaipėdos Simono Dacho progimnazijos direktorės D. Marozienės 2017-12-12 prašymo Nr. P24-77 kopija (1 lapas).

5. Klaipėdos miesto savivaldybės mero 2017 m. gruodžio 8 d. potvarkio Nr. M3-116 „Dėl Klaipėdos miesto savivaldybės mokyklų vadovų atestacijos komisijos nutarimo patvirtinimo“ išrašas.

6. Įstaigų vadovų tarnybinio atlyginimo skaičiavimo lentelė, 1 lapas.

7. Teisės aktų išrašas, 1 lapas.

Personalo skyriaus vedėja Inga Gelžinytė-Litinskienė